*****

ΚΑΝΟΝΙΣΜΟΣ (ΕΟΚ) αριθ. 3773/89 ΤΗΣ ΕΠΙΤΡΟΠΗΣ

της 14ης Δεκεμβρίου 1989

για τη θέσπιση μεταβατικών μέτρων που αφορούν τα αλκοολούχα ποτά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1576/89 του Συμβουλίου της 29ης Μαΐου 1989 για τη θέσπιση των γενικών κανόνων σχετικά με τον ορισμό, το χαρακτηρισμό και την παρουσίαση των αλκοολούχων ποτών (1), και ιδίως το άρθρο 17 παράγραφος 1,

Εκτιμώντας:

ότι επιβάλλονται μεταβατικές διατάξεις προκειμένου να διευκολυνθεί η μετάβαση από τους εθνικούς κανόνες στους κοινοτικούς κανόνες στον τομέα του χαρακτηρισμού και της παρουσίασης των αλκοολούχων ποτών·

ότι η Επιτροπή εφαρμογής για τα αλκοολούχα ποτά δεν διατύπωσε γνώμη στην προθεσμία που έθεσε ο πρόεδρός της σχετικά με τα προτεινόμενα μέτρα που προβλέπονται στον παρόντα κανονισμό,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Τα κοινοτικά προϊόντα που παρασκευάζονται πριν από τις 15 Δεκεμβρίου 1989 και τα προϊόντα που παρασκευάζονται και εισάγονται πριν από την ημερομηνία αυτή που αναφέρονται στον κανονισμό (ΕΟΚ) αριθ. 1576/89, που είναι σύμφωνα με τις ισχύουσες διατάξεις, μπορούν να τεθούν για πρώτη φορά στο εμπόριο έως τις 14 Δεκεμβρίου 1991 με παρουσίαση σύμφωνη με τις διατάξεις αυτές.

2. Τα κοινοτικά και τα εισαγόμενα προϊόντα που αναφέρονται στον κανονισμό (ΕΟΚ) αριθ. 1576/89, των οποίων η επεξεργασία άρχισε πριν από τις 15 Ιουνίου 1990 και η επεξεργασίων των οποίων θα τελειώσει πριν από τις 15 Δεκεμβρίου 1989, μπορούν να τεθούν για πρώτη φορά στο εμπόριο έως τις 14 Δεκεμβρίου 1991 με παρουσίαση σύμφωνη με τις διατάξεις αυτές.

3. Κατά την έννοια του παρόντος κανονισμού εννοείται:

- ως επεξεργασία οι εργασίες που καταλήγουν στη λήψη ενός τελικού προϊόντος εμφιαλωμένου, με ετικέτα και προοριζομένου για τον τελικό καταναλωτή,

- ως πρώτη διάθεση στο εμπόριο για τα επεξεργασμένα προϊόντα η πώληση και η πραγματική έξοδος από τις επιχειρήσεις παραγωγής ή τους τόπους αποθηκεύσεως των επιχειρήσεων αυτών.

4. Κατά παρέκκλιση από την ημερομηνία της 14ης Δεκεμβρίου 1991 που αναφέρεται στις παραγράφους 1 και 2, η πώληση των κοινοτικών και των εισαγομένων προϊόντων που έχουν πλήρως επεξεργαστεί και κατέχονται την ημερομηνία αυτή στο στάδιο της πωλήσεως στον τελικό καταναλωτή, μπορεί να γίνει μέχρι της εξαντλήσεως των αποθεμάτων.

Άρθρο 2

1. Αναμένοντας την έγκριση των λεπτομερειών εφαρμογής που προβλέπονται στο άρθρο 1 παράγραφος 4 στοιχεία στ) 1. α), ζ), θ) 1. δ) και 2, ιβ) 1 και 2 και ιγ) 1.β), στο άρθρο 4 παράγραφος 8 και στο άρθρο 11 παράγραφος 1 του κανονισμού (ΕΟΚ) αριθ. 1576/89, τα κράτη μέλη μπορούν να συνεχίσουν έως τις 30 Απριλίου 1990 να εφαρμόζουν την εθνική νομοθεσία που ισχύει επί του θέματος πριν από τις 15 Δεκεμβρίου 1989.

2. Αναμένοντας μια απόφαση σχετικά με τις παρεκκλίσεις που προβλέπονται στα άρθρα 1 παράγραφος 4 στοιχεία θ)1.β) και ιη)1, παρατείνονται έως τις 30 Απριλίου 1990 εκείνες που προβλέπονται από την εθνική νομοθεσία που ισχύει πριν από τις 15 Δεκεμβρίου 1989, εκτός από αντίθετη απόφαση του ενδιαφερόμενου κράτους μέλους.

Άρθρο 3

Ο παρών κανονισμός αρχίζει να ισχύει στις 15 Δεκεμβρίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Δεκεμβρίου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 160 της 12. 6. 1989, σ. 1.